Document ID: 32002R0293

Kommissionens forordning (EF) nr. 293/2002
af 15. februar 2002
om ændring af forordning (EF) nr. 1615/2000 om en undtagelse fra forordning (EØF) nr. 2454/93 hvad angår definitionen af begrebet "produkter med oprindelsesstatus" i henhold til den generelle præferenceordning for at tage hensyn til den særlige situation i Nepal for visse tekstilvarer, der udføres fra dette land til Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks(1), senest ændret ved Europa-Parlamentets og Rådets forordning (EF) nr. 2700/2000(2), særlig artikel 247, og
ud fra følgende betragtninger:
(1) Ved Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004(3) indrømmede Fællesskabet generelle toldpræferencer til Nepal.
(2) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(4), senest ændret ved forordning (EF) nr. 993/2001(5), fastlægger definitionen af begrebet "produkter med oprindelsesstatus" med henblik på anvendelse af arrangementet for den generelle præferenceordning (GSP). Forordning (EØF) nr. 2454/93 tilsikrer undtagelser til fordel for mindst udviklede præferenceberettigede lande, der anmoder Fællesskabet derom.
(3) Der har siden 1997 været indrømmet Nepal en sådan undtagelse for visse tekstilvarer, senest ved Kommissionens forordning (EF) nr. 1615/2000 af 24. juli 2000 om en undtagelse fra forordning (EØF) nr. 2454/93 hvad angår definitionen af begrebet "produkter med oprindelsesstatus" i henhold til den generelle præferenceordning for at tage hensyn til den særlige situation i Nepal for visse tekstilvarer, der udføres fra dette land til Fællesskabet(6), som gjaldt for perioden fra 15. juli 2000 til 31. december 2001. Nepal har anmodet om forlængelse af denne undtagelse.
(4) Formålet med bestemmelserne i forordning (EF) nr. 1615/2000, specielt betingelserne med hensyn til mængde, på årsbasis, som afspejler EF-markedets kapacitet til at absorbere disse varer fra Nepal, Nepals eksportkapacitet og de konstaterede handelsstrømme, var at hindre, at der påføres de tilsvarende EF-industrier nogen skade.
(5) Kommissionen har undersøgt anmodningen fra Nepal og fundet, at den er behørigt begrundet. Undtagelsen bør derfor forlænges. Af hensyn til de erhvervsdrivende både i Nepal og i Fællesskabet, der har indgået kontrakter, og til stabiliteten og den bæredygtige udvikling af industrien i Nepal udtrykt i løbende investeringer og beskæftigelse, bør den ordning, der blev indført ved forordning (EF) nr. 1615/2000, videreføres uden afbrydelse, når den deri fastsatte undtagelsesperiode udløber. Undtagelsen bør endvidere indrømmes for en længere periode end den hidtidige, men ikke ud over den 31. december 2004, hvor den nugældende præferenceordning udløber.
(6) For at sikre en mere effektiv overvågning af undtagelsesordningen skal myndighederne i Nepal regelmæssigt meddele Kommissionen nærmere oplysninger om de udstedte oprindelsescertifikater.
(7) Forordning (EF) nr. 1615/2000 bør derfor ændres i overensstemmelse hermed.
(8) De i denne forordning fastsatte foranstaltninger er i overensstemmelse med udtalelsen fra Toldkodeksudvalget -
UDSTEDT FØLGENDE FORORDNING:
Artikel 1
I forordning (EF) nr. 1615/2000 foretages følgende ændringer:
1) I artikel 2 ændres "31. december 2001" til "31. december 2004".
2) Artikel 5 affattes således: "Artikel 5
1. De kompetente myndigheder i Nepal træffer de nødvendige foranstaltninger til at føre mængdekontrol med udførsler af de i artikel 1 nævnte varer.
2. I rubrik 4 i oprindelsescertifikaterne formular A, der udstedes i henhold til denne forordning af de kompetente myndigheder i Nepal, anføres følgende: 'Undtagelse - forordning (EF) nr. 1615/2000'
3. De kompetente myndigheder i Nepal sender hver måned Kommissionen en opgørelse over de mængder, for hvilke der er udstedt oprindelsescertifikater formular A i medfør af denne forordning, med angivelse af certifikaternes løbenumre."
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den finder anvendelse fra den 1. januar 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. februar 2002.

Labels: 3
18
1